Menținerea unui nivel ridicat al apetitului față de risc a înmulțit plasamentele în monedele de la marginea zonei euro.
Cursul euro a scăzut de la 4,9691 la 4,9671 lei, o medie mai mică fiind înregistrată în data de 31 octombrie. Culoarul de tranzacționare a rămas unul îngust, însă cotațiile au scăzut la 4,964 – 4,967 lei.
Lipsa tranzacțiilor din piața monetară au stabilizat indicele ROBOR la trei luni, în funcţie de care sunt calculate dobânzile la majoritatea creditelor în lei contractate înainte de mai 2019, la 6,08%, cea mai mică valoarea începând cu data de 7 iunie 2022. Indicele la 6 luni, folosit la calcularea ratelor la creditele ipotecare, s-a consolidat la 6,11%, cel mai mic nivel începând cu 31 mai 2022, iar cel la 12 luni s-a oprit la 6,12%, valoare apropiată de cea din 22 mai 2022.
Banii băncilor comerciale sau ale nerezidenților se îndreaptă cu predilecție către licitațiile de titluri de stat. Finanțele profită de apetitul acestora și se împrumută cu sume mult mai mari decât cele programate.
Trezoreria a redeschis o emisiune cu scadența în 2026, cu o valoare programată de 500 milioane lei, și s-a împrumutat cu 995 milioane lei la o dobândă de 6,05%/an. Finanțele au atras alte 317 milioane lei cu scadența în 2038 la un randament anual de 6,60%.
Cu circa o săptămână înainte de o nouă ședință de politică monetară a Rezervei Federale americane, euro, care a urcat vinerea trecută până la 1,0981 dolari, se tranzacționa în culoarul 1,0933 – 1,0949 dolari. Aceasta a făcut ca media monedei americane să coboare de la 4,5463 la 4,5397 lei.
Media francului elvețian a scăzut la 5,1768 lei iar cea a lirei sterline s-a apreciat marginal la 5,8320 lei.
Prețul gramului de aur a crescut de la 316,8932 lei la noul record de 317,9323 lei, în timp ce metalul galben se tranzacționa în culoarul de 2.177 – 2.183 dolari/uncie.
În ultimii zece ani uncia a avut o evoluție stabilă, chiar ușor descendentă. Direcția s-a schimbat în ultima parte a anului trecut, efect al menținerii unui nivel ridicat al inflației, dar și a tensiunilor geopolitice (războiul din Ucraina, conflictul din Orientul Mijlociu, criza dintre China și Taiwan) sau a cererii ridicate de metal galben din partea băncilor centrale.
Problemele cu care se confruntă guvernul de la Budapesta cu oficialii CE au depreciat media monedei maghiare la 394,96 forinți/euro. În schimb, cea poloneză s-a întărit la 4,2933 zloți/euro.
Bitcoin a atins un nou maxim de 72.327 dolari iar ethereum a urcat la 4.063 dolari.
Sunt folosite date și informații disponibile până la ora 14:00